Rassie en Jacques, waarom so stil? | Netwerk24
Rassie en Jacques, waarom so stil?
Deur Daan Smuts, Wellington 10 Oktober 2020 00:01
Rassie Erasmus en Jacques Nienaber, waarom is julle so stil?
Dít is die vraag wat by my opgekom het toe ek Ross van Reenen se brief (07.10) gelees het oor die Cheetahs wat uit die Europese Pro-reeks geboender is.
Hulle albei is immers stewig in Vrystaatse grond gevestig.
Nie net het Erasmus in 119 wedstryde vir die Vrystaat uitgedraf nie, hy het ook die Vrystaatspan afgerig. Nienaber, 'n produk van Grey Kollege in Bloemfontein, was deel van Erasmus se afrigtingspan, 'n kombinasie onder wie se afrigting die Springbokke verlede jaar die Wêreldbeker gewen het. Ek vind dit dus onverklaarbaar dat hulle twee gedweë sal toekyk hoe Saru die Cheetahs se ondergang bewerkstellig. Niemand behoort beter as hulle te weet dat Saru netsowel nou al 'n bed vir Springbok-rugby in 'n waakeenheid kan bespreek as die Cheetahs sou ondergaan.
Die enigste afleiding wat ek kan maak, is dat die borge die grootkoppe – en dus Erasmus en Nienaber – aan die kort hare beet het.